דו"ח זכויות אדם מטעם משרד החוץ האמריקאי לשנת 2011 בגאנה מצא כי,"אזרחי להט"ב התמודדו עם אפליה נרחבת [בשנת 2010], כמו גם הטרדה וסחיטה של המשטרה. הומוסקסואלים בכלא היו נתונים לרוב להתעללות מינית ואחרת. ביוני 2010, יותר מ-1,000 מפגינים בסקונדי-טקורדי השתתפו בעצרת שלווה נגד דיווחים על פעילותם של הומוסקסואלים ולסביות בעירם. לפי הדיווחים, זו הייתה המחאה הראשונה מסוג זה במדינה. במאי 2010, התקיימה סדנת הכשרה ל-HIV/איידס בסקונדי-טקורדי לעובדי בריאות. לאחר הסדנה, הודיע "The Daily Graphic" כי 8,000 הומוסקסואלים "נרשמו" באזורים המערביים והמרכזיים. עם זאת, מומחים בתחום הכחישו כי הייתה "רישום" כזה. לאחר הסדנה, היה דיווח שלילי משמעותי בתקשורת על הומוסקסואליות. בראיון ל-"The Daily Graphic" ביוני 2010, קרא שר אזור מערב גאנה לממשלה לנקוט בצעדים למאבק בהומוסקסואליות. הוא כלל את האפשרות של פשיטות משטרתיות על אזורים אותם פוקדים גברים הומוסקסואלים ולסביות, מאמצים של מנהיגי קהילה "לגמול צעירים" מהומוסקסואליות וגינוי פומבי על ידי הממשלה. עם זאת, עד סוף השנה לא בוצעו מעצרים של אנשים בקשר להערותיו, והוא לא חזר על קריאתו. דווח כי ארבעה גברים שעבדו בסביבת הומוסקסואלים נעצרו במאי 2010 בקשר לתקיפה מינית לכאורה, ולאחר מכן הואשמו במעשה סדום. התיק הובא לראשונה לבית המשפט המחוזי בסקונדי-טקורדי ב-24 באוגוסט, עם זאת, לא נדון עד סוף השנה".דו"ח זכויות אדם של משרד החוץ האמריקאי לשנת 2012 בגאנה מצא כי,"אזרחי להט"ב התמודדו עם אפליה נרחבת, כמו גם הטרדות משטרתיות וסחיטה. הומוסקסואלים בכלא היו נתונים לרוב להתעללות מינית ואחרת. במרץ תקפה כנופיית גברים תשעה אנשים אשר לטענתם הוגדרו כלהט"ב בג'יימסטאון, אקרה, אילצה אותם לצאת מבתיהם ותקפה אותם במקלות. הקורבנות הגישו תלונה לארגון זכויות אדם חוקי ואמרו שהתוקפים פרצו לבתיהם בזמן שהם נרדפו החוצה. עד סוף השנה לא בוצעו מעצרים בתיק".דו"ח זכויות אדם של מטעם האומות המאוחדות לשנת 2018 בגאנה מצא כי,"בעוד שגאנה עומדת ביעדי הדמוקרטיה והפיתוח, רבע מאוכלוסייתה חיה בעוני כאשר אנשים המזוהים כלהט"ב נתונים לרוב לעוני מסוג זה. לאור נטייתם המינית, קשה להם למצוא עבודה. בנוסף, מכיוון שמשפחות רבות מתנערות מבני משפחותיהם, הדבר עלול להשאיר אותם חסרי בית. הכתב המליץ לגאנה לבטל את חוקיה לגבי פעילויות הומוסקסואליות בהסכמה בין מבוגרים, ושהממשלה תשיק קמפיין ציבורי לחינוך על זכויות ושירותים משפטיים וחברתיים של מי שנפלו קורבנות לאפליה מינית".
המלצות מטעם או"ם.
ועדת זכויות האדם של האומות המאוחדות השלימה באוקטובר 2012 סקירה תקופתית אוניברסלית של מצב זכויות האדם בגאנה אשר בסיומה, מספר המלצות ניתנו למדינה,
לאחר קבלתן, גאנה דחתה את כל ההמלצות.
פוליטיקה.
מנהיגים דתיים ונציגי הממשלה רואים בזכויות להט"ב והסברה בנושא בגאנה ביטוי חדש של "קולוניאליזם מערבי", כאשר מנהיגים דתיים השתמשו לאורך השנים בקטעים מהתנ"ך כהצדקה לגינוי הומוסקסואליות.
בזמן כהונתו כנשיא גאנה, ג'ון אטא מילס נשבע בשנת 2011 כי "לא יהפוך הומוסקסואליות לחוקית" לאחר הצהרתו של ראש ממשלת הממלכה המאוחדת דייוויד קמרון למנוע סיוע לגאנה כולל מדינות אחרות אשר "אינן מכבדות את זכויות האדם של אזרחי להט"ב בשטחיהן". בפברואר 2017, יו"ר הפרלמנט הגאני, אהרון מייק אוקיי, קרא לתקן את חוקי גאנה כדי "לאסור הומוסקסואליות לחלוטין".
בנובמבר 2017 הצהיר הנשיא ננה אקופו-אדו כי הפיכתה של הומוסקסואליות לחוקית בגאנה היא "בלתי נמנעת" והוסיף כי הוא "יכול לחזות בשינוי בחוק". אקופו-אדו, אשר גדל באנגליה, אמר כי "זכויות להט"ב יתפתחו בגאנה כפי שהן בבריטניה", אך אישר כי זכויות להט"ב "אינן חלק מסדר היום הממשלתי". בתגובה, הודיעו פעילי להט"ב גאנים כי יקיימו צעדה שלווה באקרה בדצמבר. עם זאת, באוגוסט 2018, אקופו-אדו הצהיר שממשלת גאנה "לא תאשר נישואים חד מיניים או תבטל את הפללתה של הומוסקסואליות".
במרץ 2020, ארגון הנשים הלאומי של הקונגרס הדמוקרטי הלאומי שיתף כי "יש להרוג הומוסקסואלים". כמרים רבים ידועים כמטיפי נגד חברי קהילת הלהט"ב, בהם קופי טאוויה, הכומר הראשי של כנסיית אוסו של ישו, אשר קרא לנוצרים בגאנה לתקוף באלימות אזרחי להט"ב. בהצהרתו, טאוויה גם קבע שיש "להעניש הומוסקסואליות בעונש מוות". דו"ח זכויות האדם של "Human Rights Watch" לשנת 2018 ציין כי הערות מסוג זה של ממשלה ופקידי ציבור "מעודדות מעשי אלימות ואפליה הומופובית כלפי אזרחי להט"ב גאנים".
תנועת זכויות להט"ב.
פעילות למען זכויות להט"ב בגאנה מוגדרת לעיתים קרובות כאנונימית. בשנת 1998, צעיר גאני בשם קובינה מקדרלינג, המשתמש בשם הבדוי פרינס קווקו מקדונלד, הפך לאחד מהקולות הבולטים בפעילות זו ברחבי המדינה. מקדונלד ידוע כמשתף פעולה עם האגודה להומואים ולסביות של גאנה (GALAG) אשר הפכה מאוחר יותר לארגון זכויות אדם הידוע בשם המרכז לחינוך עממי וזכויות אדם (CEPEHRG). בשנים האחרונות, מספר קבוצות להט"ב עממיות התאגדו עבור יצירת תנועה גדולה יותר תחת השם קואליציה נגד הומופוביה, טרנספוביה וביפוביה בגאנה ("Coalition Against Homophobia, Transphobia and Biphobia in Ghana") אשר מוגדרת כ-"פועלת במחתרת". ישנן מספר קבוצות להט"ב הפועלות ברובן פועלות בחשאי באופן מקוון בהן חברי ברית הלב - גאנה ("FOTHA-Ghana") דרך "Dark web". האגודה להומואים ולסביות של גאנה (GLAG) מוגדרת כפומבית בפעילותה הכרוכה בין היתר בחינוך וייעוץ עבור אזרחי להט"ב גאנים החיים עם HIV/איידס.
בספטמבר 2006, רשות השידור הציבורית של הממלכה המאוחדת "BBC" דיווחה כי ממשלת גאנה אסרה על ועידת זכויות להט"ב שנטען כי עתידה להתקיים ב-4 בספטמבר במרכז הכנסים הבינלאומי של אקרה. במרץ 2020, ועידה נוספת הייתה אמורה להתקיים בעיר. "Pan Africa ILGA", האזור האפריקאי של הארגון הבינלאומי "ILGA" הודיע על כוונה לקיים את הכנס הראשון שלו במערב אפריקה עבור "פיתוח אסטרטגיות לשיפור זכויות להט"ב באזור, הגברת המודעות לסוגיות שונות והגנה על נוער קווירי באפריקה". עם זאת, לאחר קבלת תגובה נגדית מצד ארגונים דתיים, הנשיא ננה אקופו-אדו אסר את קיום האירוע, בטענה כי קיומו ייחשב לא חוקי לאור העבודה כי חוקי גאנה מפלילים מעשים חד-מיניים בקרב מבוגרים.
בינואר 2021, "LGBT+ Rights Ghana", ארגון זכויות להט"ב גאני, פתח את משרדו לראשונה בבירה אקרה אף על פי התנגדות מטעם ארגונים דתיים. עם זאת, בפברואר 2021 התרחשה פשיטה על המשרד בעודו נסגר על ידי כוחות הביטחון הלאומי עקב התנגדות של מקומיים, מוסדות דת ופוליטיקאים.
הולכת איתך
הולכת איתך הוא סינגל שהוקלט על ידי הזמרת הישראלית נרקיס. הוא יצא לאור ב-10 במאי 2021, על ידי חברת התקליטים מסטר מיוזיק, כסינגל הראשון מתוך אלבום האולפן השלישי שלה. השיר נכתב על ידי צליל קליפי והופק על ידי ינון יהל. בסמוך לצאתו עלה לרשת הזרמת המדיה ספוטיפיי, שם הצליח לצבור למעלה מ-5.6 מיליון השמעות.
וידאו קליפ.
הווידאו קליפ הרשמי של השיר פורסם ב-10 במאי 2021, ביום צאת השיר. הוא צולם בסינמה סיטי בגלילות, בבימויו של עומר טובי. נכון למאי 2022 עומד מונה הצפיות של הקליפ על למעלה מ-12 מיליון צפיות.
גרסאות נוספות.
ב-28 ביוני 2021, עם הצלחתו של "הולכת איתך" במצעדי המוזיקה הישראליים, פרסמה נרקיס גרסה אקוסטית של השיר. ב-29 ביולי 2021 העלתה בערוץ היוטיוב הרשמי שלה גרסת רמיקס של ינון יהל, שהפיק את השיר המקורי. ב-29 בספטמבר גרסת רמיקס חדשה של ירון יוספוב עלתה ליוטיוב. ב-11 בנובמבר יצאה לאור גרסה בשפה הערבית. נרקיס הופיעה עם הגרסה הזו בתצוגת אופנה בדובאי.
דייוויד ויליאם דייוויס
דייוויד ויליאם דייוויס באנגלית: David William Davis; ) היה פוליטיקאי אמריקאי מאיידהו, איש המפלגה הרפובליקנית, שכיהן כמושל איידהו ה-12 בשנים 1919–1923. לאחר מכן ועד 1925 הוא כיהן כמנהל לשכת הטיוב של ארצות הברית, ולאחר מכן ועד 1932, כעוזר מיוחד למזכיר הפנים של ארצות הברית.
ראשית חייו.
דייוויד ויליאם דייוויס נולד בקארדיף, ויילס, הממלכה המאוחדת. ב-1875 היגרה משפחתו לארצות הברית והתיישבה בריפי שבאיווה. העיר ריפי, השוכנת 56 ק"מ מצפון-מערב לדה מוין, הייתה אז מרכז לכריית פחם. היה זה לפני חקיקת החוקים הקפדניים לפיקוח על העסקת ילדים, ודייוויס החל לעבוד במכרות פחם ב-1885, כאשר היה בן 12.
לאחר כמה שנים במכרות, השיג דייוויס משרה במחסן של חברת כריה בדאוסון, 8 ק"מ מדרום לריפי. בהיותו בחור נאה וחרוץ, הוא הפגין את כישוריו במכירה קמעונאית. מכאן זה הוביל אותו למשרה כמנהל של האגודה הקואופרטיבית של החוואים המקומיים. זמן קצר לאחר מכן הוא היה לקופאי בבנק בריפי. באותה עת, קופאי בבנק קטן היה בעל מעמד גבוה יותר בהשוואה לקופאים של היום. קופאי ראשי היה תפקיד בעל חשיבות, בעל סמכות להוציא המחאות בנקאיות. לאור הקריירה המאוחרת שלו בבנקאות, נראה שדייוויס היה בעל מעמד זה. בשל חוסר השכלתו הפורמלית, הוא גם שקד על לימוד עצמי.
דייוויס גם שירת שירות קצר בצי ארצות הברית, והגיע לדרגת נגד (Petty Officer) מדרגה ראשונה לאחר שירות בהצטיינות בפיליפינים. לפי דיווחים מאוחרים יותר, המשיך דייוויס לסבול מההשפעות הבריאותיות של התקופה בה עבד במכרות. יחד עם המאמצים שהשקיע בעבודתו ומחוצה לה, ההתדרדרות במצבו הבריאותי אילצה אותו לפרוש מהעבודה למשך שנה לצורך ריפוי.